Projekts

LATVIJAS REPUBLIKAS MINISTRU KABINETS

2014.gada Noteikumi Nr.

Rīgā (prot. Nr. .§)

**Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību**

Izdoti saskaņā ar [Izglītības likuma](http://likumi.lv/doc.php?id=50759)

14.panta 13. un 32.punktu, 48.panta pirmo daļu un

[Profesionālās izglītības likuma](http://likumi.lv/doc.php?id=20244) 18.pantu

I. Vispārīgie jautājumi

1. Noteikumi nosaka pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību.

2. Pedagoga izglītību un profesionālo kvalifikāciju apliecina ieraksts izglītību apliecinošā dokumentā, ievērojot normatīvos aktus par izglītības atzīšanu vai pielīdzināšanu.

3. Vispārējās izglītības un profesionālās izglītības, tai skaitā profesionālās ievirzes, kā arī interešu izglītības pedagogs profesionālo kompetenci pilnveido:

3.1. pedagogu profesionālās kompetences pilnveides A programmās (turpmāk – A programma) – pedagoga profesionālās kompetences pilnveidei atbilstoši šo noteikumu 11.punktam;

3.2. pedagogu profesionālās kompetences pilnveides B programmās (turpmāk – B programma), iegūstot tiesības:

3.2.1. mācīt citus mācību priekšmetus vai strādāt citā izglītības pakāpē;

3.2.2. mācību priekšmetu skolotājam strādāt speciālās izglītības iestādē;

3.2.3. veikt pedagoģisko darbību personai, kurai nav skolotāja profesionālās kvalifikācijas.

II. Pedagoga izglītība un profesionālā kvalifikācija

4. Vispārējās izglītības un profesionālās izglītības, tai skaitā profesionālās ievirzes, kā arī interešu izglītības pedagoga profesijai nepieciešamās izglītības un profesionālās kvalifikācijas prasības un profesionālās kompetences pilnveides B programmas minētas šo noteikumu 1.pielikumā.

5. Tiesības pasniegt citus mācību priekšmetus vai strādāt citā izglītības pakāpē ir pedagogam, kurš ieguvis augstāko izglītību un skolotāja profesionālo kvalifikāciju, un gada laikā uzsācis atbilstošas B programmas apguvi.

6. Personai, kurai ir bakalaura grāds vai otrā līmeņa augstākā izglītība mācību priekšmetam atbilstošā nozarē un apgūta izglītības programma pedagoģijā (tajā skaitā līderībā, pārmaiņu un izglītības vadībā), kuras apjoms nav mazāks kā 650 stundas un kura tiek īstenota divu gadu laikā līdztekus pedagoga darbam, ir tiesības strādāt par pedagogu. Minētā programma ir pielīdzināma B programmai.

III. Pedagoga profesionālās kompetences pilnveide

7. Vispārējās izglītības un profesionālās izglītības, tai skaitā profesionālās ievirzes, kā arī interešu izglītības pedagogs ir atbildīgs par savas profesionālās kompetences pilnveidi, kuru veic triju gadu laikā ne mazāk par 36 stundām un plāno to sadarbībā ar izglītības iestādes, kurā pedagogs veic pedagoģisko darbību, vadītāju. Pedagogs, kurš veic pedagoģisko darbību sertificētā privātpraksē, profesionālās kompetences pilnveidi plāno individuāli.

8. Augstskolu un koledžu pedagogiem līdz ievēlēšanas termiņa beigām akadēmiskajā amatā jāapgūst profesionālās pilnveides programmas par inovācijām augstākās izglītības sistēmā, augstskolu didaktikā vai izglītības darba vadībā 160 akadēmisko stundu apjomā (tajā skaitā - vismaz 60 kontaktstundas). Profesionālā pilnveide var ietvert profesionālās pilnveides mērķim atbilstošu starptautisko mobilitāti, piedalīšanos konferencēs un semināros, ko apliecina iesniegtie dokumenti.

9. Vispārējās izglītības un profesionālās izglītības, tai skaitā profesionālās ievirzes, kā arī interešu izglītības pedagogam ir tiesības savu profesionālo kompetenci pilnveidot dažādās A vai B programmās. Šo programmu apguvi apliecinošu dokumentu kopijas, uzrādot oriģinālus, pedagogs iesniedz izglītības iestādē, kurā tas veic pedagoģisko darbību. Izglītības iestāde informāciju par pedagoga profesionālās kompetences pilnveidi reģistrē Valsts izglītības informācijas sistēmas datu bāzē.

10. Pedagogs, kurš ieguvis vai iegūst augstāko izglītību vai apgūst, vai ir apguvis B programmu, ir tiesīgs strādāt bez A programmas apguves trīs gadus pēc atbilstošas izglītības apguves.

11. A programma ietver vienu vai vairākus moduļus (relatīvi patstāvīga problēmorientēta, starpdisciplināra pedagogu profesionālās pilnveides daļa vismaz 6 stundu apjomā, kas nosaka attiecīgo kompetenču stratēģiskos mērķus un sagaidāmos rezultātus zinātniski pamatota pedagoģiskā procesa vadīšanai). Tā paredzēta noteiktai mērķauditorijai profesionālo kompetenču pilnveidei.

12. A programmā var tikt ietverti šādi moduļi:

12.1. pedagoga vispārējo kompetenču modulis (pilsoniskās attieksmes pilnveidošana, kvalitatīvas, radošas pedagoģiskās darbības veicināšana, īstenojot pedagoģisko procesu atbilstoši katra skolēna individuālajām vajadzībām, iekļaujošā un speciālā izglītība, bērnu tiesību aizsardzība, veselība un drošums, vardarbības pret bērnu un vardarbības bērna ģimenē atpazīšana un novēršana (temati - atbilstoši Ministru kabineta noteikumiem par kārtību, kādā apgūst speciālās zināšanas bērnu tiesību aizsardzības jomā, šo zināšanu saturu un apjomu) u.c.);

12.2. izglītības satura un didaktikas modulis (mācību stratēģijas un metožu izvēle, informācijas un komunikāciju tehnoloģiju prasmes kvalitatīvi modernā izglītības vidē);

12.3. izglītības procesa vadības modulis (mērķtiecīga uz rezultātu orientēta izglītības procesa organizācija, līderība, finanšu prasmes, izglītības iestādes konkurētspējas nodrošināšana, dokumentu pārvaldība, skolvadība u.c.);

12.4. pedagoga pieredzes modulis (dalība konferencēs, semināros, meistarklasēs, stažēšanās nozares uzņēmumos, dalība darba devēju organizāciju rīkotās mācībās un metodisko materiālu sagatavošana savā mācību priekšmetā vai praktiskajās nodarbībās, pedagoga konkurētspējas veicināšana, personības attīstība u.c.).

13. Izglītības iestādes vadītājs ieskaita pedagoga pieredzes moduļa apguvi ne vairāk kā sešu stundu apjomā pedagoga A programmas apguvē, pamatojoties uz atbilstošu apliecinājumu.

14. A programmas apguvi apliecina arī dokuments par pedagoga profesionālās kompetences pilnveidi ārvalstīs vai ārvalstu institūcijās Latvijā.

15. Pedagogs apgūst A programmu:

15.1. ko izstrādā un īsteno izglītības iestādes vai pedagogu profesionālās nevalstiskās organizācijas un kura saskaņota ar pašvaldību, kuras administratīvajā teritorijā programma tiek īstenota;

15.2. kuru izstrādā un īsteno ministriju padotības iestādes, kuru nolikums paredz izglītojošas darbības veikšanu. Augstākās izglītības iestādes un ministriju padotības iestādes, kuru nolikums paredz izglītojošas darbības veikšanu, A programmas īsteno bez saskaņošanas.

16. Pedagogs apgūst B programmu, kuru izstrādā un īsteno augstākās izglītības iestādes, kas īsteno pedagoģijas studiju programmas. B programmu un šo noteikumu 6.punktā minēto izglītības programmu pedagoģijā saskaņo ar Izglītības un zinātnes ministriju, norādot programmas mērķi, uzdevumus un sasniedzamo rezultātus, uzņemšanas prasības saskaņā ar programmas īstenošanas veidu; mērķauditoriju, īstenošanas plānu un veidu, norādot apjomu stundās, plānotos tematus, to apguves formas un metodes. Trešdaļu no B programmas apjoma var apgūt tālmācībā.

17. Pedagogs, apgūstot A programmu, saņem pedagoga profesionālās kompetences pilnveidi apliecinošu dokumentu – apliecību (2.pielikums), kuru izsniedz programmas īstenotājs. Apliecības par A programmas apguvi, ir derīgas trīs gadus pēc to izdošanas.

18. Pedagogs, apgūstot B programmu, saņem pedagoga profesionālās kompetences pilnveidi apliecinošu dokumentu – sertifikātu (3.pielikums), kuru izsniedz programmas īstenotājs. Sertifikāts derīgs tikai kopā ar dokumentu par attiecīgas izglītības vai profesionālās kvalifikācijas iegūšanu atbilstoši šo noteikumu [1.pielikumā](http://likumi.lv/doc.php?id=258334#piel1) noteiktajām prasībām.

IV. Noslēguma jautājums

19. Atzīt par spēku zaudējušiem Ministru kabineta 2013.gada 2.jūlija noteikumus Nr.363 “Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kvalifikācijas pilnveides kārtību” (Latvijas Vēstnesis, 2013, 138.nr.).

 Ministru prezidente L.Straujuma

 Izglītības un zinātnes ministre I.Druviete

Iesniedzēja:

 Izglītības un zinātnes ministre I.Druviete

Vizē:

Valsts sekretāre S.Liepiņa

14.10.2014.

963

K.Brikmane 67047869,

karina.brikmane@izm.gov.lv

A.Opincāns 67047947

aivars.opincans@izm.gov.lv